Шул уҡ йылдың май айында КХЛ юниорҙар драфтында беренсе раундта дөйөм 11-се һан аҫтында Иванды СКА хоккей клубы һайлай. 17 июлдә Иван СКА менән өс йылға контракт төҙөй. 2011/2012 йылдар миҙгелендә ул Йәштәр хоккей лигаһы чемпионатында «СКА-1946» өсөн 15 сентябрҙә тәүге тапҡыр уйнай. 7 октябрҙә тәүге еңеүен яулай һәм бер гол да үткәрмәй. Шул миҙгелдә ул бөтәһе 20 уйында ҡатнаша һәм етәүһендә еңә. Киләһе миҙгелдә ул 47 осрашыуҙа 23 тапҡыр еңә һәм 4 тапҡыр ҡапҡаһын «ҡоро» ҡалдыра. Плей-оффта Иван команданың бөтә ете уйынында ла ҡатнаша, ә «СКА-1946» сирекфиналға тиклем етә. 2013 йылдың йәйендә Иван СКА төп командаһы менән күнекмәләрҙә ҡатнаша башлай. Йәштәр хоккей лигаһының 2013/2014 йылдар миҙгелендә Налимов бөтәһе 13 уйын ғына үткәрә. Шул уҡ миҙгелдә Иван СКА системаһында Юғары хоккей лигаһында сығыш яһаған «ВМФ-Карелия» өсөн дә дебютын яһай — 24 октябрҙә ул «Южный Урал» хоккей клубына ҡаршы уйында бер гол ғына үткәрә һәм еңеү яулай. Миҙгел тамамланғас Иван Милли хоккей лигаһының драфтында «Чикаго Блэкхокс» хоккей клубы менән 179-сы һан аҫтында һайлана.